Soekiman Wirjosandjojo

Soekiman Wirjosandjojo (èjâân anyar: Sukiman Wiryosanjoyo ; 19 Juni 1898- 2 Juli 1974) panèka tokoh politik Inḍonèsia sè ajabat mènangka Perdana Menteri Indonesia ka-6 antara tangghâl 27 April 1951 bân 3 April 1952 è bâbâna Kabinet Sukiman-Suwirjo. Salèrana jhughân sala sèttong pendiri bân katowa umum ḍâ’-aḍâ’  Partai Masyumi.

Lahèr ḍâri kalowarga sodagar è Surakarta, Soekiman ajhâr pendidighân kadokterran è sakola'an kadokterran STOVIA è Batavia sabellunna nerrossaghi pangajharan è Universitas Amsterdam è Blândhâ . Toman dhâddhi anggota Perhimpunan Indonesia (PI) è dissa', Soekiman abâli ka Inḍonèsia bân apraktèk mènangka dokter. È lowar karir medissâ, Soekiman aktif è organisasi-organisasi Islam akadhi Sarekat Islam (SI) bân Majelis Islam A'la Indonesia. Sabellunna Jeppang maso' ka Inḍonèsia, Soekiman toman atokaran sareng tokoh-tokoh SI akadhi H.O.S Tjokroaminoto bân Agus Salim, saèngghâna kalowar ḍâri SI bân abhânto partai dhibi', Partai Islam Indonesia (PII). È bâkto pendudukan Jeppang, Soekiman aktif è organisasi Pusat Tenaga Rakyat bân ètonjhu’ dhâddhi  anggota Badan Penyelidik Usaha-Usaha Persiaan Kemerdekaan.

Maskè toman nolak kapotosan pamarènta kaangghuy abântu’ partai politik, Soekiman dhâddhi katowa umum ḍâ’-aḍâ’  Partai Masyumi saamponna kongres ḍâ’-aḍâ’  partai è bulân Nopèmber 1945. È bâkto Revolusi Nasional Indonesia, dhibi’na aoposisi  ka kabinet Sutan Sjahrir bân Amir Sjarifuddin. Namong, Soekiman molaè akompromi saamponna Agresi Militer I. Salèrana jhughân toman ètonju’ dhâddhi Mentri Dalam Negeri è kabinet Mohammad Hatta bân noro' è Konferensi Meja Bundar . Samarèna èakoè kadaulatan, Soekiman èghântè'è sareng Mohammad Natsir mènangka pamimpèn partai bân ajabat perdana menteri aghântè'è Natsir saamponna abântu’ koalisi kalabân Partai Nasional Indonesia.